98/117/YUTP: Yhteinen toiminta, 2 päivältä helmikuuta 1998, jonka neuvosto on hyväksynyt Euroopan unionista tehdyn sopimuksen J.3 artiklan perusteella Bosnian rauhankehityksen tukemisesta



Virallinen lehti nro L 035 , 09/02/1998 s. 0001 - 0002



YHTEINEN TOIMINTA, 2 päivältä helmikuuta 1998, jonka neuvosto on hyväksynyt Euroopan unionista tehdyn sopimuksen J.3 artiklan perusteella Bosnian rauhankehityksen tukemisesta (98/117/YUTP) EUROOPAN UNIONIN NEUVOSTO, joka ottaa huomioon Euroopan unionista tehdyn sopimuksen ja erityisesti sen J.3 ja J.11 artiklan, ottaa huomioon Eurooppa-neuvoston 13 ja 14 päivänä joulukuuta 1996 Dublinissa tekemiin päätelmiin sisältyvät yleiset suuntaviivat, sekä katsoo, että Serbitasavallassa tuli 19 päivänä tammikuuta 1998 valtaan uusi hallitus, uusi pääministeri Milorad Dodik on sitoutunut toimimaan täysimääräisesti yhteistyössä Daytonin/Pariisin rauhansopimusta täytäntöönpantaessa, Serbitasavallassa on muodostettu ensimmäinen rauhansopimuksen täytäntöönpanoon sitoutunut hallitus, mikä luo mahdollisuuksia huomattavaan edistymiseen kohti kestävää rauhaa ja sovintoa Bosnia-Hertsegovinassa, kansainvälisen yhteisön tuki edellyttää edelleen rauhansopimuksen ja myöhemmin vahvistettujen velvoitteiden noudattamista, kuten 9 ja 10 päivänä joulukuuta 1997 Bonnissa pidetyssä rauhan täytäntöönpanoneuvostossa vahvistettiin, Euroopan unioni tunnustaa, että uusi hallitus tarvitsee kansainvälisen yhteisön täyden tuen, jotta hallituksen tehokas toiminta voidaan kiireellisen rahoitusavun turvin varmistaa pikaisesti, neuvosto hyväksyi 26 päivänä tammikuuta 1998 päätelmät, joissa sovittiin siitä, että unionin olisi kehitettävä pikaisesti uuden hallituksen kanssa harjoitettavaa yhteistyötä, jolla sitä autettaisiin tehokkaan toiminnan aloittamisessa, korkea edustaja on pyytänyt uudelle hallitukselle tehokasta ja nopeaa kansainvälistä apua ja on päättänyt perustaa erityisen tilin tätä varten, unioni on omalta osaltaan huomattavasti tukenut rauhankehityksen toteutusta ja katsoo nyt, että uuden hallituksen muodostaminen luo mahdollisuudet merkittävään yhteistyöhön Serbitasavallan viranomaisten kanssa, ja unionin ulkoisten toimien yhteensopivuuden varmistamiseksi olisi lähitulevaisuudessa harkittava myös sellaisia Euroopan yhteisön lisätoimenpiteitä, joilla mennään tätä ensimmäistä askelta pitemmälle, ON HYVÄKSYNYT SEURAAVAN YHTEISEN TOIMINNAN: 1 artikla Tämän yhteisen toiminnan tarkoituksena on poikkeuksellisesti antaa Serbitasavallan uudelle hallitukselle pikaista lyhyen aikavälin apua sen auttamiseksi vakauden luomisessa Serbitasavaltaan. 2 artikla 1. Euroopan yhteisöjen yleiseen talousarvioon vuodeksi 1998 otetaan tätä tarkoitusta varten menoina 6 miljoonan ecun enimmäismäärä. 2. Edellä 1 kohdassa säädettyä määrää hallinnoidaan talousarvioon sovellettavia Euroopan yhteisön menettelyjä ja sääntöjä noudattaen. 3. Tämä määrä annetaan välittömästi käytettäväksi tarkoitusta varten aloitetulle tilille, jonka korkea edustaja on avannut ja jota hän hallinnoi uuden hallituksen tukemiseksi tehokkaan toiminnan aloittamisessa siten, että osallistutaan 1 päivästä joulukuuta 1997 väliaikaisesti julkisyhteisöjen palveluksessa olevien työntekijöiden palkkojen rahoitukseen. Korkeaa edustajaa pidetään vastuullisena ja tilivelvollisena tältä tililtä suoritettavien maksujen suorittamisesta. 3 artikla Unionin antaman avun tarkoituksena on auttaa Serbitasavallan uutta hallitusta saavuttamaan tavoitteensa luoda johdonmukaiset ja selkeät talousarviopuitteet sekä antaa siten vankka perusta mahdolliselle jatkoavulle. Serbitasavallan hallitukselta edellytetään erityisesti, että se - laatii nopeasti talousarvion vuodeksi 1998 Kansainvälistä valuuttarahastoa tyydyttävällä tavalla, - toimii kiinteässä yhteistyössä tulli- ja veroasioissa avustavan viraston (CAFAO) ja muiden kansainvälisten järjestöjen kanssa tullien, maksujen, valmisteverojen ja liikevaihtoverojen perintää koskevan valvonnan uudelleen käyttöönoton alalla, - panee täytäntöön yhteisen Bosnia-Hertsegovinan (BiH) tullitariffiaikataulun, - antaa parlamentin käsiteltäväksi ehdotuksen lainsäädännöksi valmisteveroja ja liikevaihtoveroja koskevasta uudistuksesta. Korkean edustajan on säännöllisesti annettava neuvostolle ja komissiolle selvitys toiminnasta, ja hän voi keskeyttää tarkoitusta varten osoitetulta tililtä maksettavan avun suorittamisen, jos Serbitasavallan hallitus toimii tässä yhteisessä toiminnassa vahvistettujen tavoitteiden ja perusteiden vastaisesti. 4 artikla Neuvosto panee merkille, että komissio tämän yhteisen toiminnan tavoitteiden tukemiseksi aikoo tehdä tarpeen mukaan ehdotuksia uutta hallitusta tukevasta hankekohtaisesta avusta. 5 artikla Neuvosto kehottaa korkeaa edustajaa kannustamaan tämän yhteisen toiminnan tavoitteita tukevaa laajempaa kansainvälistä avustustoimintaa ja osallistuu täysimääräisesti näihin pyrkimyksin. 6 artikla Tämä yhteinen toiminta tulee voimaan päivänä, jona se hyväksytään. 7 artikla Tämä yhteinen toiminta julkaistaan virallisessa lehdessä. Tehty Brysselissä 2 päivänä helmikuuta 1998. Neuvoston puolesta R. COOK Puheenjohtaja